Rapporten som kan overbevise Hushovd-sponsorer
ARTIKKELEN ER OVER TRE ÅR GAMMEL VG har lest én av disse rapportene. Den konkluderer med at 30 merkenavn i sykkelsporten har fått betydelig igjen for pengene som ble brukt på sponsing. Rapporten ble laget av det uavhengige analyseselskapet Repucom for engelske Cyclingnews 2013. Den sier at for hver dollar som ble brukt av en hovedsponsor, kom det i gjennomsnitt mer enn fem dollar tilbake i form av medieeksponering. – Du får godt igjen for å investere i et slikt prosjekt, sier Thor Hushovd til VG. Bakgrunn: Hushovd starter norsk profflagHan har sett flere rapporter som konkluderer i samme retning, sier han. Sørlendingen håper å ha stablet et norsk topplag på bena i løpet av halvannet år. Målet er Tour de France-deltakelse sommeren 2017. Den store utfordringen er penger. De rikeste lagene i sykkelverden svir av over 300 millioner kroner i året. I det nedre sjiktet ligger AG2R, som har et budsjett på rundt 110 millioner. Nå er Hushovd på sponsorjakt. Han trenger både små og store samarbeidspartnere for å få økonomien på plass. – Det har vært veldig mye positivitet rundt dette, og det synes jeg er gøy, sier han om responsen på prosjektet. – Har du fått flere henvendelser fra mulige samarbeidspartnere? – Jeg har opplevd positivitet fra folk som sier de har lyst til å høre mer om dette, både fra utlandet og Norge. På et lag kan du være med på mange nivåer, ikke bare som hovedsponsor. Det kan være snakk om biler, flasker og sykler, sier Hushovd.Rapporten VG har lest forteller også i detalj hva slags sponsing som gir mest effekt, og hvordan TV-tallene er i de ulike landene rundt om i verden. Tour de France-deltakelse er uhyre viktig, er én av konklusjonene: Lagene som deltok fikk 80 prosent av TV-eksponeringen sin fra dette rittet i 2012. Da franske Thibaut Pinot vant den åttende etappen det året, sørget han samtidig for medieeksponering verdt 10 millioner dollar for FDJ-laget, hevder rapporten. I snitt leverte hvert World Tour-lag 88,4 millioner dollar i medieeksponering til sponsorene sine. Team Sky, som vant Tour de France med Bradley Wiggins, var imidlertid i en egen klasse med sine 550 millioner dollar. Sponsorekspert Jacob Lund understreker at han håper Thor Hushovd lykkes med prosjektet sitt. Men han tror ikke det norske World Tour-laget blir en realitet. Sponsormarkedet i Norge er ikke stort nok, mener Lund. – Slike rapporter minner meg veldig mye om et bestillingsverk, der selskapene gjerne vil tilfredsstille kundene sine. Jeg sier ikke at det er feil i rapporten, men den er vinklet med veldig høye tall, sier Lund.Konfrontert med dette, svarer Hushovd: – Det kan man selvfølgelig si. Samtidig så prøver de å se saken fra alle sider, og ikke skrive tall med gaffel. Det får man igjen for, siden det må være troverdig. Det skal ikke være sånn at vi skal lure noen. Bedriftene er mer vant med dette enn hva vi er. VG har allerede skrevet at fiskeriindustrien er en mulig samarbeidspartner for «Team Hushovd». Det bekrefter også 37-åringen. – Jeg kommer til å prate med mange forskjellige bedrifter, inkludert fiskerinæringen som er en stor industri i Norge. Det er en næring som alltid kommer til å være der i fremtiden også. Men det er bare tull at vi har en avtale, understreker han.
Thor Hushovd (37) sitter på flere rapporter som skal vise hvorfor det lønner seg å sponse et topplag i sykkel.